Summa Defence

Summa Defence Oyj on suomalainen puolustus- ja turvallisuusteknologiakonserni, joka omistaa useita suomalaisia alan yrityksiä. Konserniin on kerätty yrityksiä, jotka toimivat puolustus- ja turvallisuusteollisuudessa, mutta myös siviilimarkkinoilla.
Historia.
Pohjoispohjanmaalaisten sijoittajien yhteenliittymä Aktiiviomistajat perusti Summa Defencen kesäkuussa 2024. Liittymä kehittää kohdeyhtiöidensä toimintaa ja on vienyt yrityksiään pörssiin jo listattujen yhtiöiden avulla. Myös Summa Defence haluttiin viedä pörssiin käänteistä listautumista hyödyntämällä. Summa Defencen keskittyy yrityksiin, jotka toimivat puolustusteollisuudessa tai kehittävät kaksikäyttötuotteita, joita käytetään sekä puolusteollisuudessa että siviilisektorissa. Summa Defencen toimitusjohtaja Jussi Holopainen, viestintäjohtaja Tommi Manninen ja talousjohtaja Risto Takkala olivat aiemmin työskennelleet vastaavissa tehtävissä Enersensessä, joka kuului myös Aktiiviomistajien sijoituksiin. Marraskuussa tehtiin kolme yrityskauppaa. Lännen MCE Oy myi Summa Defencelle työkoneita valmistavan Lännen Tractorsin, ruoppaajia valmistavan Aquamecin ja ruotsalaisen Lännen MCE AB:n. Summa Defence osti myös laivanrakennusyhtiö Uudenkaupungin Työveneen sekä erikoiskontteja ja tilamoduuleita valmistavan Intlogin. Yrityskaupat toteutettiin osakekannan osakevaihdolla. Marraskuun lopussa Summa Defence kertoi perustavansa Summa Drones -tytäryhtiön, joka perustaa yhteisyrityksen ukrainalaisten drooniyritysten kanssa. Yhteisyrityksen tuotantolaitos valmistaisi Etelä-Suomessa drooneja Ukrainaan ja EU- ja Nato-maihin. Joulukuussa Summa Defence hankki osakevaihdolla yhdysvaltalaisen LightSpace -syväteknologiayhtiön.
Tammikuussa 2025 Meriaura Group kertoi sopineensa, että Summa Defence listautuu Helsingin ja Tukholman pörsseihin Meriauran kautta. Vuonna 1986 perustettu Meriaura on merikuljetuksiin erikoistunut perheyritys. 2020-luvulla se oli kasvattanut uusiutuvaan energiaan perustuvaa liiketoimintaansa. Listautumisjärjestely hoidettiin ehdollisella osakevaihtosopimuksella, jossa Meriaura Groupin osakkeenomistajat saivat uudesta Summa Defence Oyj -yrityksestä 11,8 prosenttia ja Summa Defencen osakkeenomistajat loput. Meriauran Merilogistiikka -liiketoiminta ja sen tytäryhtiö VG-EcoFuel myytiin Meriaura Investille, jonka omistaja oli Meriaura Groupin toimitusjohtaja Jussi Mälkiä. Helsingin Sanomat nosti esiin huhtikuussa 2025 yhtiön muodostaneisiin tytäryhtiöihin ja pörssilistatun konsernin päättäjiin liittyviä epäselvyyksiä. Sen mukaan konserniin kerätyt yhtiöt olivat kokonaisuutena katsottuna tappiollisia ennen konsernin muodostamista. Lehti kertoi myös hallituksen puheenjohtaja Samuli Koskelan ulosottoveloista. Jutun jälkeen yhtiö perui Koskelan hallitusnimityksen. Kesäkuussa raaseporilainen Summa Defence nousi pörssiin. Jussi Holopainen jatkoi yhtiön toimitusjohtajana. Yhtiön tytäryhtiö Uudenkaupungin Työvene osti Olkiluodon telakan Eurajoelta. Kaupan avulla telakan kapasiteettia aiottiin nostaa ja ottaa se osaksi korjausliiketoimintaa.
Organisaatio.
Summa Defence -konsernin yritykset toimivat puolustus- ja turvallisuusteollisuudessa, mutta myös siviilimarkkinoilla. Konsernin kasvuodotukset perustuvat esimerkiksi konsernin yhteiseen hallintoon ja markkinointiin. 
Tytäryhtiöt.
Syksyllä 2025 Summa Defencellä oli kahdeksan tytäryhtiötä:
Omistajat.
Syyskuussa 2025 yhtiön suurimpia omistajia olivat PM Ruukki, Baltic Work Boats ja Jerovit Investment.
Liiketoiminta.
Konsernin yritykset keskittyvät turvallisuuteen, huoltovarmuuteen, tilannekuvaan, liikkumiseen ja puolustautumiseen liittyviin kaksikäyttöteknologioihin.
Syksyllä 2025 yhtiö oli määritellyt itselleen viisi painopistealuetta: maa, meri, ilma, avaruus ja kyber:
Aquamec.
Lännen Tractorsin kanssa samaan konserniin aiemmin kuulunut Aquamec valmistaa imuruoppaajia. Watermaster-monitoimityökoneita hyödynnetään vesirakentamisessa, kuten jokien ja matalien vesialueiden puhdistuksessa, ruoppaamisessa ja paaluttamisessa.
Yhtiön kelluva kaivuri on kehitetty alunperin Lännen Tehtaat -yhtiön tarpeisiin 1980-luvulla. Vuonna 1995 Lännen Tehtaat yhtiöitti Watermasteriin liittyvän liiketoiminnan Aquameciin. Lännen MCE osti Aquamecin vuonna 2014, jolloin se toimi 60 maassa.
Intlog.
Intlog on vuonna 2010 perustettu moduulitilojen valmistaja. Sen asiakkaisiin kuuluu esimerkiksi Puolustusvoimat, Millog ja Amarillo. Yhtiö valmistaa siirrettäviä moduulitiloja, erilaisia elementtiratkaisuja ja erikoiskontteja, eli rahtikontteja, joita se varustaa väistö- ja varastotiloiksi. Sen valmistamia majoitusmoduuleja käytetään esimerkiksi Lapissa matkailualan työntekijöiden majoittamiseen.
LightSpace Technologies.
LightSpace Technologies on syväteknologiayhtiö, jolla on asiakkaita terveydenhoitoalalla ja puolustusteollisuudessa. Se kehittää virtuaalitekniikkaa, jota hyödynnetään esimerkiksi panssarivaunujen miehistön kypärissä. Maatukiasemiin se kehittää laseja, joita käytetään drooneja operoitaessa. Sen valmistamissa älylaseissa hyödynnetään lisättyä todellisuutta ja virtuaalitodellisuutta. 
Vuonna 2014 perustettu yhtiö toimii Yhdysvalloissa, Latviassa ja Isossa-Britanniassa ja tekee yhteistyötä aseteknologiayhtiö Rheinmetall Electronics UK:n kanssa.
Lännen Tractors.
Vuonna 2004 perustettu Lännen Tractors valmistaa Lännen-monitoimikaivureita ja Lundberg-kiinteistönhoitokoneita. Lännen Tractorsin kaivurikuormaajat näyttävät traktoreilta ja niihin on asennettu etukuormaaja ja kauha. Kuormaajia kehitetään miinanraivauskäyttöön. Yhtiön henkilönostinkalustoja hyödynnetään pelastustoimintaan. Yhtiön tuotteita hyödynnetään rakentamiseen ja niillä ylläpidetään infraa kuten esimerkiksi energiajärjestelmiä, junaratoja, katuja, teitä ja kaapelointeja. 
Syyskuussa 2025 Lännen Tractors hyväksyttiin NSPA:han eli Naton toimittajaportaaliin.
Rasol.
Meriaura Group osti aurinkosähköjärjestelmiin keskittyneen Rasolin marraskuussa 2023. Rasol on perustettu vuonna 2019. 
Yhtiö toimii nykyään Saksassa, Tanskassa ja Ranskassa.
Summa Drones.
Marraskuussa 2024 perustetulla Summa Dronesilla on ukrainalaisten drooniyritysten kanssa yhteisyritys, josta se omistaa enemmistön. Yhteisyrityksen tuotantolaitos valmistaa Etelä-Suomessa drooneja sekä maa- ja meridrooneja. Niitä käytetään esimerkiksi tiedustelu- ja häirintälennokkeina sekä räjähdelennokkeina ja niitä toimitetaan Ukrainaan ja EU- ja Nato-maihin.
Summa Drones valmistaa normaalia pienempiä kopterimallin drooneja, joita voi hyödyntää esimerkiksi taisteluhaudassa tai kaupunkitaistelussa. Se valmistaa muun muassa kuitumallisia drooneja, joiden etuna on, että niitä on vaikeampi havaita elektronisesti. Yhtiö kehittää dronetyyppejään yhteistyössä ukrainalaisten kumppaniensa kanssa, joiden rintamalla käyttämiä drooneja jatkokehitetään Suomessa.
Summa Energy.
Summa Energy toimittaa isoja aurinkolämpölaitoksia. Asiakkaita sillä on esimerkiksi Ranskassa ja Saksassa. Yhtiön asiakkaat toimivat teollisuudessa ja kaukolämmön tuotannossa. Summa Energy suunnittelee ja toimittaa niille kokonaistoimituksina suuria aurinkolämpöjärjestelmät, joissa hyödynnetään yhtiön valmistamia aurinkolämpökeräimiä. 
Meriaura osti Savosolarin vuonna 2022. Yhtiön nimi muutettiin Meriaura Energyksi toukokuussa 2023. Summa Energyn Mikkelin toimipiste suljettiin elokuussa 2025.
Uudenkaupungin Työvene.
Uudenkaupungin Työvene on perustettu vuonna 1987. Se on rakentanut viranomaisten käyttöön tarkoitettuja veneitä ja pieniä laivoja, esimerkiksi losseja ja luotsikuttereita, joita käytetään vesialueiden valvonnassa ja tutkimisessa. Yhtiö valmistaa myös akkuhybridimatkustaja-aluksia. Yhtiö tekee yhteistyötä muun muassa Meyer Turun kanssa. Rajavartiolaitos on tilannut Meyer Turulta kaksi monitoimivartiolaivaa, jotka otetaan käyttöön vuonna 2026. Uudenkaupungin Työvene vastaa niiden kansirakenteista ja laivojen viimeistelystä. 
Uudenkaupungin Työvene perusti tammikuussa 2023 Nordic Yards Group -yhteisyrityksen virolaisen Baltic Workboatsin kanssa. Nordic Yards Group on keskittynyt laivojen rakentamiseen ja sillä on asiakkaita esimerkiksi Belgiassa ja Ruotsissa.